Марко Ганчев
Трето поколение компютри

chitanka.info

Сяда днеска Чочо да обядва.

Хем обядва Чочо, хем се радва:

почваме занятия от утре

с трето поколение компютри!

Баба му от страх изпуща хляба —

тия работи съвсем не са за баба.

Майка му изпуща пък кюфтето:

малко ли са, вика, две, че трето?

Нищо не разбираме бре, сине.

Ако можеш, някак обясни ни!

Сърба леща Чочо и се сеща:

то е, вика, просто като леща.

Първо поколение е баба —

паметта й вече доста слаба.

Второ поколение е мама:

все с една програма, друга няма.

Двете поколения от вчера

днеска явно че сте за в килера.

Марш натам, не чакайте покана!

Тичайте в килера за буркана

и компот ми дайте след кюфтето! —

викна поколението трето.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.